Zuma nie nou terug tronk toeOudpres. Jacob Zuma. (Foto: Emmanuel Croset/AFP) Die departement van korrektiewe dienste (DKD) het te kenne gegee dat hy gaan appelleer teen die appèlhof in Bloemfontein se beslissing oor oudpres. Jacob Zuma se mediese parool. Die appèlhof het Maandag beslis Zuma moet terug tronk toe vir ŉ tydperk soos bepaal deur die DKD. Die hof het beslis dat Zuma se vrylating op mediese parool onregmatig en ongrondwetlik was. Die uitspraak van die appèlhof beteken dat twee howe nou reeds bevind het dat Zuma nooit op mediese parool vrygelaat moes word nie. Die DKD is egter van mening dat ’n ander hof tot ’n ander beslissing kan kom. “Die DKD oorweeg hierdie pad op grond van die interpretasie en toepassing van die Wet op Korrektiewe Dienste en ander relevante voorskrifte,” het Singabakho Nxumalo, woordvoerder van die departement, gesê. Die Jacob G Zuma-stigting het vroeër in reaksie op die uitspraak gesê dit is “niks anders nie as ’n oefening in onmenslikheid en vernederende straf”. Die stigting is verder van mening dat Zuma reeds sy vonnis teen 7 Oktober ten volle uitgedien het en dat niemand twee keer vir dieselfde oortreding gestraf kan word nie.